Twee dood toe bakkie en motor botsFoto bloot ter illustrasie. (Foto: Susan Lombaard/Maroela Media) ’n Man en vrou is Dinsdagaand dood toe die motor waarin hulle gery het reg van voor met ’n bakkie gebots het. Die ongeluk het op die N12 tussen Focville en Westonaria plaasgevind. Russel Meiring, woordvoerder vir ER24, het Dinsdagaand in ŉ verklaring gesê nooddienste is om 18:12 na die toneel ontbied waar hulle die wrak van die bakkie en smeulende motor in die middel van die pad aangetref het. “By nadere ondersoek het nooddienswerkers ’n man en vrou voor in die motor sien lê. Nog ’n man het langs die pad gelê. “Paramedici het die pasiënte evalueer en gevind dat die man en vrou reeds aan hul beserings beswyk het. Niks kon vir hulle gedoen word nie en hulle is op die toneel dood verklaar.” Die man wat langs die pad gelê het, het veelvuldige beserings opgedoen en is in ’n bedenklike toestand na ’n private hospitaal vervoer. In ’n afsonderlike voorval was ’n gedeelte van die R21-suid in Gauteng Dinsdagoggend gesluit nadat ’n voertuig in ’n ongeluk betrokke was. EWN Traffic het op Twitter gesê die ongeluk het net ná Atlasweg in Kempton Park plaasgevind. In Kempton Park there has been an accident on the R21 South after Atlas Road – two left lanes closed – delays from Pomona Road #JHBTraffic — EWN Traffic (@EWNTraffic) June 29, 2022 296705(U/D): Crash (Single Vehicle) on R21 Southbound after Atlas Road. All lanes closed. Back of queue is at R21 Southbound at Benoni Rd. pic.twitter.com/8L2xb9qzcL — ITRAFFIC (GP) (@itrafficgp) June 29, 2022 ITraffic (GP) het op hul Twitter-blad gesê dat alle bane gesluit is en dat verkeer van Benoniweg stilstaan. Daar is nie in dié stadium meer inligting oor die ongeluk self bekend nie.